钦定古今图书集成/明伦汇编/闺媛典/第334卷 > 宫人韩氏
## 钦定古今图书集成/明伦汇编/闺媛典/第334卷 > 宫人韩氏

按《云溪友议》：明皇时以杨妃虢国宠盛，宫娥皆颇衰
悴，不备掖庭，尝书落叶随御沟而流，诗云：“旧宠悲秋
扇，新恩寄早春。聊题一片叶，寄与接流人。”顾况著作
闻而和之，既达宸聪，遣出禁内者不少，或有五使之
号焉。和诗曰：“愁见莺啼柳絮飞，上阳宫女断肠时。君
恩不禁东流水，叶上题诗寄与谁？”卢渥舍人应举之
岁，偶临御沟，见一红叶，命仆搴来，叶上有一绝句云：
“流水何太急，深宫尽日闲。殷勤谢红叶，好去到人间。”
因取置巾箱，或呈于同志。及宣宗既放宫人，初下诏
许从百官司吏，独不许贡举人。渥后亦一任范阳，获
其选退，宫人韩氏睹红叶而吁嗟久之，曰：“当时偶题
随流，不谓郎君收藏巾箧。”验其书迹，无不讶焉。
按张实《流红记》：僖宗时，有儒士于祐，晚步禁衢，于时
草木摇落，悲风素秋，颓阳西倾，羁怀增感。视御沟浮
叶，续续而下，祐临流浣手。久之，有一脱叶，差大于他
叶，远望若有墨迹其上。祐取视之，果有诗四句云：“流
水何太急，深宫尽日闲。殷勤谢红叶，好去到人间。”祐
得之，以置书笥，终日吟咏，莫知谁作。注意思念，精神
俱耗。一日友人见曰：“子何清削如此，必有故为我言
之。”祐因以告。其友大笑曰：“子何愚也。彼书之者，无意
于人，子偶得之，何足置念？”祐曰：“天虽高，听甚卑，苟有
志，亦从人愿。我闻仙客之于无双，卒得古生之托，事
固未可知也。”乃复题二句于叶上云：“曾闻叶上题红
怨，叶上题诗寄阿谁？”亦乘上流置水中，俾流入宫中，
好事者每称道之，赠之诗曰：“君恩不禁东流水，流出
宫情是此沟。”祐后累举不第，迹颇羁倦，乃依河中贵
人韩泳门馆，得钱帛自给，亦无意进取。久之，韩泳召
祐谓之曰：“帝禁宫人三千馀，得罪者使各适人。有韩
夫人者，吾同姓，今在，遣居吾舍。子未娶，又年逾壮，困
苦无成，吾甚怜焉。韩夫人箧颇赡，年才三十，色甚丽。
吾言之，使聘子何如？”祐避席伏地曰：“穷窭书生，寄食
门下，受赐实多，不能图报，早暮愧惧，安敢复冀非望！”
泳令通媒妁，助进羔雁，尽六礼之数，结二姓之欢。久
之，韩氏于祐笥中见红叶，大惊曰：“此吾所作，君何得
之？”祐以实告。韩氏复曰：“吾向于水中亦得红叶，不知
何人作也。”发箧取视，乃祐所题之诗，相对惊叹，感泣
久之，曰：“事岂偶然，皆定命也。”韩氏曰：“吾初得叶，尝有
诗，今尚藏之。”乃取以示祐，诗云：“独步天沟岸，临流得
叶时。此情谁会得，肠断一联诗。”闻者莫不叹异。一日，
泳开宴召祐洎，韩氏谓曰：“子二人今日可谢媒人矣。”
韩氏笑而索笔为诗曰：“一联佳句随流水，十载幽思
满素怀。今日却成鸾凤友，方知红叶是良媒{{Annotation|。”按《北梦琐言》又
作进士李茵得红叶，娶韩氏，三说不同。《侍儿小名录补遗》载王凤儿事亦与此同。疑本一事而所传或异耳。}}